K. Tóthová, poslankyňa: (2010-03-03):
Prečo uvádzam túto skutkovú podstatu. Je to preto, že v jednom z výborov, kde som obhajovala a predkladala tento legislatívny návrh, boli názory, že čo ideme trestať a čo tým mienime. Vážení, toto je už trestné. Teraz ideme len dávať možnosť, aby nebolo konanie nutné na súde, ale mohlo byť skrátené konanie, ktoré je upravené dnes už, uskutočnené priamo na štadióne v rizikových zápasoch, ak si to vyžiada situácia. Teda aj pripomienky, že to budú musieť byť sudcovia na každom športovom stretnutí v dedine na futbalovom stretnutí hornej dediny s dolnou ap., to sú nepochopenia predloženého legislatívneho návrhu. Legislatívny návrh uvádza, že ak je to vhodné a účelné, teda nie vždy, hlavné pojednávanie sa môže konať priamo a bezodkladne na mieste, kde bol spáchaný prečin, s uplatnením skráteného vyšetrovania (§ 203, 204 tohto zákona). Tento legislatívny návrh vyvolal podporu, viacero listov podporných sme dostali, vám som ich pri prvom čítaní rozdala do lavíc, stanovisko Únie ligových klubov, a to klubov ŠK Slovan, MFK Petržalka, MŠK Žilina, FK DAC Dunajská Streda, FC Nitra, Dukla Banská Bystrica, Spartak Trnava, MFK Košice, Tatran Prešov, MFK Ružomberok, MFK Dubnica nad Váhom, FK Senica, v mene ktorých sme dostali podporu v znení: „Preto veľmi vítame a zároveň podporujeme vašu osobnú snahu o zmenu doplnenia Trestného poriadku.“ Ďalej, Slovenský futbalový zväz podporil taktiež tento legislatívny návrh. Chcem povedať, že v Anglicku takýto legislatívny návrh je prijatý, prijaté sú aj ďalšie takéto zákony vo viacerých štátoch. A v Anglicku napr. dnes už, kde boli veľké výtržníctva na športových štadiónoch, situácia sa vylepšila. Len pre informáciu poviem, 28. februára prenikla našimi médiami správa, že Česko pritvrdilo, prijalo zákon, podľa ktorého na 10 rokov je zakázaný vstup na štadión pre výtržníkov, osoby, ktoré sa dopustia trestného činu výtržníctva, na 10 rokov majú zakázané prístupy na športové podujatia. Vedie sa o nich evidencia, príslušné orgány môžu v prípade, keď sa koná rizikový športový zápas, vyzvať osoby, aby sa dostavili na policajnú stanicu. A počas zápasu musia sedieť na policajnej stanici. Uviedla to Markíza (televízia). Ďalej, hovorkyňa českého ministerstva spravodlivosti pani Jitka Zinke dávala informáciu, že vlastne majú možnosť prejednávať trestné činy priamo na futbalových stretnutiach. Mám tu aj z Čiech informáciu, kde priamo mi potvrdili, že na štadióne, keď vyhlásili, že sa nachádza sudca i štátny zástupca, pretože nemajú prokurátora, advokát ex offo ap., dal mi túto informáciu mestský predseda súdu JUDr. Jan Sváček, uskutočňujú tieto nami navrhované postupy úspešne. A keď takéto konanie súdne je pripravené na štadióne, napísali, nedochádzalo k žiadnym výtržnostiam. Vážené kolegyne, vážení kolegovia, myslím, že nikto z nás, čo tu sedíme, nie je spokojný so situáciou, aká je v športe. Na štadión nemôžu chodiť celé rodiny. Mnohé matky nepúšťajú svoje deti na tieto športové podujatia len preto, že sa boja, že dôjde k úrazu. Nie je možné, aby sa demolovali štadióny, čo sú veľké výdavky. Nie je možné, aby 600 policajtov muselo byť v pohotovosti len preto, že niektorí nespratníci nevedia sa strčiť do kože, nevedia rešpektovať, nevedia pochopiť, že šport nie je príležitosť na výtržníctvo a opíjanie sa. Preto chcem uviesť, že tento legislatívny návrh je jeden z prvých krokov, ktoré by mohli cez uskutočnené trestné konanie priamo na mieste vylepšiť situáciu. A veľmi vás prosím, podporte ho, podporte ho, aby naše športové ihriská boli dejiskom fair play, fair play športu, a nie miesta, kde tečie krv. Ďakujem za pozornosť.